Ferrari-letka ajoi Äänekoskella 80 km/t-rajoitusalueella poliisin tutkaan nopeudella 137–147 kilometriä tunnissa.

Poliisi pysäytti heinäkuussa Äänekoskella italialaisten Ferrari-kuljettajien letkan, joka hurjasteli roimaa ylinopeutta Nelostiellä. Yhdeksälle kuljettajalle kirjoitettiin sakkovaatimus liikenneturvallisuuden vaarantamisesta.

Kesällä julkisuudessa arvioitiin, että Ferrari-kuskeille olisi luvassa ”muhkeat sakot”. Oletus oli, että urheiluauto Ferrarin omistajat todennäköisesti ovat keskimääräistä hyvätuloisempaa ja vauraampaa väkeä.

Todellisuus on vaatimattomampi. Syyttäjän äskettäin vahvistamista rangaistusmääräyksistä ilmenee, että suurinkin Ferrari-kuskeille kirjoitettu sakko jää 748 euroon.

Loppujen sakot vaihtelevat välillä 210–540 euroa.

Kullekin Ferrari-kuskille määrättiin 30–38 päiväsakkoa liikenneturvallisuuden vaarantamisesta. He ajoivat 80 km/t-rajoitusalueella poliisin tutkaan vauhtia 137–147 kilometriä tunnissa.

Poliisihallinnon sakkolaskurin perusteella kyseisten italialaisten Ferrari-harrastajien nettotulot vaihtelevat minimituloista enimmillään 1 600 euroon kuukaudessa. Tulotaso on laskettu oletuksella, ettei alaikäisiä lapsia tai muita huollettavia ole.

Tuloja voi pitää vaatimattomina suhteessa heidän autoihinsa. Syyttäjän päätöksistä ilmenee, että Äänekosken letkassa ajoi muun muassa Ferrari 458- ja Ferrari F430 -autoja. Suomalaisissa netin vaihtoautokaupoissa näiden mallien hinnat liikkuvat käytettyinäkin 150 000–300 000 euron haarukassa.

Oululaiset ihastelivat Ferrareita, kun nämä pysähtyivät kaupungissa matkalla pohjoiseen.­

Äänekosken hurjastelu liittyi maineikkaan Ferrari-omistajien yhdistyksen Ferrari Club Passione Rossan arktiseen ajotapahtumaan. Yhdistys vietti 20-vuotisjuhliaan ajamalla Helsingistä Rovaniemelle. Yksi sakotetuista on yhdistyksen puheenjohtaja.

Sakot harmittivat ainakin osaa kuljettajista.

– Teikäläiset poliisit ovat kateellisia Ferrareista. En aio tulla takaisin Suomeen enää. Tämä oli ensimmäinen ja viimeinen kerta, yksi heistä sanoi IS:lle heinäkuussa.

Ferrari-kuljettajien sakkosummat perustuvat heidän omaan ilmoitukseensa tuloistaan.

Suomessa kirjoilla olevan kuljettajan sakkomäärä perustuisi ensisijaisesti hänen verotettaviin tuloihinsa, jotka poliisi pystyy tarkistamaan päätteen avulla tien päällä. Jos tulot ovat viimeisimmän toimitetun verotuksen jälkeen pudonneet, niin henkilö voi vastustaa määrättyä päiväsakkosummaa ja vaatia sen alentamista.

Ulkomaalaisten kohdalla verotietojen tarkistaminen ei ole mahdollista.

– Käytännössä ulkomaalaisen sakko perustuu hänen omaan ilmoitukseensa. Toki tulot pitää kertoa rehellisesti, valehteleminen on rangaistavaa, sanoo Helsingin poliisin liikenneturvallisuuskeskuksen ylikomisario Dennis Pasterstein. Hän kommentoi asiaa yleisellä tasolla ottamatta kantaa Äänekosken tapaukseen.

Näin Ferrari-kuljettajia sakotettiin:

47-vuotias mies: 34 päiväsakkoa á 15 euroa = 510 euroa. Vastaa 1 200 euron nettotuloja/kk.

77-vuotias mies: 36 päiväsakkoa á 15 euroa = 540 euroa. Vastaa 1 200 euron nettotuloja/kk.

70-vuotias nainen: 30 päiväsakkoa á 12 euroa = 360 euroa. Vastaa 1 000 euron nettotuloja/kk.

44-vuotias mies: 34 päiväsakkoa á 12 euroa = 408 euroa. Vastaa 1 000 euron nettotuloja/kk.

61-vuotias mies: 34 päiväsakkoa á 22 euroa = 748 euroa. Vastaa 1 600 euron nettotuloja/kk.

57-vuotias nainen: 36 päiväsakkoa á 6 euroa = 216 euroa. Vastaa alle 675 euron nettotuloja/kk.

63-vuotias mies: 34 päiväsakkoa á 12 euroa = 408 euroa. Vastaa 1 000 euron nettotuloja/kk.

70-vuotias mies: 30 päiväsakkoa á 7 euroa = 210 euroa. Vastaa 700 euron nettotuloja/kk.

62-vuotias mies: 38 päiväsakkoa á 11 euroa = 418 euroa. Vastaa 950 euron nettotuloja/kk.

Sakkojen lisäksi kullekin kuljettajalle määrättiin 40 euron rikosuhrimaksu.